Vesa Keskinen leikkautti silmäpussinsa Brasiliassa.

Tuurin kyläkauppias Vesa Keskisen kasvot ovat nyt aikaisempaa siloisemmat. Brasiliassa Jane-vaimonsa ja parin kahden lapsen luona vierailulla oleva Keskinen käväisi Fortalezassa kauneusleikkauksessa. Keskinen leikkautti iän myötä roikkumaan alkaneet alaluomensa.

Vesa Keskisen luomileikkauksesta uutisoi ensin Iltamakasiini.

– Olen menossa tänään Fortalezaan kasvojen tarkastukseen. Nyt on aurinkolasit tarpeen joka tavalla, Keskinen kertoo Ilta-Sanomille.

Keskisen kasvot ovat vielä pahasti turvoksissa leikkauksen jäljiltä. Jane-vaimo on toiminut miehensä hoitajana toipilasaikana.

– Toipuminen kipujen suhteen mennyt hyvin. Naama vaan melko paisuksissa. Lapsia jo naurattaa isän oudot kasvot. Sunnuntaina hieman ensin itketti.

Keskisen Jane-vaimo, sekä lapset Maria ja Toivo muuttivat äitinsä kotimaahan Brasiliaan viime vuoden lopulla. Keskinen vietti joulun perheensä luona ja palasi pari viikkoa sitten takaisin Brasiliaan. Kesäksi perheen on tarkoitus tulla taas Suomeen.

– Olin ollut jo kuukauden pois perheeni luota eli ajattelin yhdistää kaksi asiaa, eli yhteisen perheajan ja operaation. En minä tämän näköisenä olisi voinut olla muuta kuin yksin kotona. Nyt voin olla lasten kanssa koko ajan. En siis ole vielä perheenhakumatkalla. Sen reissun oli tarkoitus olla maaliskuun lopussa, mutta tämän vierailun takia muutimme sen huhtikuulle, Keskinen kertoo.

Keskisen silmäpussit saivat kyytiä hänen tekemänsä lupauksen ansiosta. Salamyhkäinen Keskinen sanoo luvanneensa mennä leikkaukseen, jos eräs ”yllättävä” asiaa tapahtuu. Keskinen sanoo kertovansa tarkemmin salaperäisestä lupauksestaan Enbuske, Veitola & Salminen -ohjelmassa ensi viikolla.

– Saa nähdä, miltä näytän Enbuske, Veitola & Salminen - ohjelmassa 3.3. Ainakaan en ole siinä kunnossa kuin vuoden 2011 Maria, Maria -ohjelmassa, josta tuli somessa eräänlainen hitti, Keskinen naurahtaa.

Vuosia vanhassa kohua herättäneessä Maria, Maria -talk show’ssa Keskinen selvitti hänen ja silloisen naisystävä Hamamatin suhteen päättymistä. Keskinen sai kesken haastattelun puhelun, jossa hänen naapurinsa komensi outoja puhuneen miehen pois tv:stä.

– Minä menin leikkaukseen lunastaakseni lupaukseni. Sen verran voin paljastaa, että sen asian kerrottuani jää Suomen kansalle toviksi ajattelemisen aihetta.